Liv Holm Andersen (RV), 2014-06-02:
Mange tak for det.
Jeg vil starte med at hilse redegørelsen velkommen og takke udenrigsministeren for den på vegne af Radikale Venstre.
Det er spændende læsning, og vi er i Radikale Venstre glade for den her lejlighed til at trække OSCE og arbejdet i organisationen frem og få en drøftelse af det.
For Radikale Venstre er alt samarbejde i europæisk og internationalt regi af stor vigtighed, og således er vi også meget glade for OSCE og det arbejde, der foregår der.
Det er et arbejde, hvor Danmark kan være med til at gøre en forskel, og det arbejde, som vi her kan gøre, og som vi her kan støtte, mener vi er af en umådelig stor og vigtig karakter.
Det tror jeg egentlig også krisen i Ukraine understreger og har mindet os alle om.
Jeg og vi i Radikale Venstre synes, at OSCE opfylder en vigtig rolle som en slags bindeled mellem Øst og Vest.
Men alligevel fortsætter OSCE med at debattere og dokumentere overtrædelse af menneskerettighederne og angreb på demokratiet og er jo netop derfor den her stærke og vigtige stemme for menneskerettigheder og demokrati i særlig det østlige og sydøstlige Europa og i Centralasien.
Noget, der glæder mig personligt efter flere rejser i både privat og politisk regi, er den grad af stabilitet, vi nu finder på Balkan – et område, der for bare få år siden var i fokus hos OSCE; men fokus kan nu rettes andre steder hen.
Blandt sådan helt konkrete, glædelige resultater, som vi i forlængelse af redegørelsen kan pege på i det forgangne år, er det her med, at der er skabt konsensus om udnævnelsen af en ny højkommissær for nationale mindretal, og at der er et forlænget mandat til OSCE's mediefrihedsrepræsentant.
Det er to meget positive resultater, ligesom det er godt, at arbejdet omkring religion og trosfrihed er styrket.
Noget mere, der kan peges på, er det styrkede arbejde omkring menneskehandel og cybersikkerhed.
Det understreger jo, at der arbejdes benhårdt videre i OSCE, også for at man fortsat kan spille en aktiv rolle på demokratiseringsdagsordenen i forhold til god regeringsførelse og i forhold til bekæmpelse af de her transnationale trusler som terrorisme og grænseoverskridende kriminalitet, og så der kan ske en endnu større tilslutning til OSCE-forpligtelserne med bedre implementering og bedre overholdelse.
Men jeg fortsætter ufortrødent, for noget, som vi også synes er rigtig vigtigt, er, at i det her område, Nagorno-Karabakh, arbejder OSCE jo som den eneste organisation med adgang til frontlinjen, og det vidner bare om den styrke og den ballast, der alligevel ligger i organisationen.
Selv om der er, hvad kan man sige, en træghed og der kan være et tilbageslag for en organisation som den her, så er der også bare rigtig mange ting, der spiller med i, hvor vigtig organisationen er.
Man har været omkring Ukraine, og man har været omkring de her frosne konflikter, og der er jo naturligvis også som tidligere nævnt i min tale interesse for en fortsat varetagelse af det her brede spektrum af indsatsområder.
Det er jo, som jeg tidligere har været inde på, alt fra menneskerettigheder til sikkerhedssamarbejde og de mere praktiske opgaver, som tidligere ordførere også har nævnt, med valgobservationer, hvor den senest overståede er den i Ukraine, med organisering af valg og en lang række andre demokratiske feltarbejder.
Alt i alt fører de her ting til, at vi i Radikale Venstre mener, at der gøres et utrolig flot stykke arbejde, og det er vi sikre på at der også vil blive gjort fremadrettet.
Det er et arbejde, som vi ikke alene bakker op om, men som vi også søger og vil søge at engagere Danmark
mest muligt i.
Så her afslutningsvis vil jeg sige, at vi er stolte af Danmarks engagement i OSCE, særlig i de her tider, hvor der er mange udfordringer.
Men de udfordringer skal vi jo bare søge yderligere at balancere med en stadig mere ihærdig indsats.
Så med de ord vil jeg slutte og sige tak for ordet.